
TEMA LUCRĂRII 


Titlul ales nu este unul cu iz gazetăresc. 1 Cred că 
sintagma „Războiul de Şaptezeci şi Şapte de Ani“ are şanse 
de a se impune istoricilor din veacurile viitoare, aşa cum 
se vorbeşte azi de „Războiul de Treizeci de Ani“ pentru 
seria de conflicte care s-au deslăşurat pe cuprinsul Sfân¬ 
tului Imperiu Roman de Naţiune Germană între 1618 şi 
1648 şi s-a soldat, la Pacea din Westfalia, prin ciopârţirea 
Gennaniei; sau de „Războiul de O Sută de Ani“ pentru a 
desemna duelul intermitent dintre două dinastii - cea din 
Franţa şi cea din Anglia - pentru dominarea spaţiului 
francez; în fine, de „Războiul Peloponesiac“, a cărui istorie 
întruneşte intr-un singur mănunchi un şir de ciocniri între, 
de o parte, Atena şi confederaţia pe care o domina şi, pe 
de alta, Sparta cu aliaţii săi; ciocniri sporadice de zeci 
de ani, care n-au fost grupate sub acest titlu decât de 
genialul Thucydides, părintele ştiinţei istorice şi, prin 
aceasta, unul dintre precursorii istoriografiei, singurul 
martor şi cronicar, pentru noi, al evenimentelor - aşa încât 
un critic francez a putut scrie că Războiul Peloponesiac 
nu există decât „după Thucydides“. Contemporanii săi 

1. Volumul de faţă reprezintă versiunea amplificată a confe¬ 
rinţei cu acelaşi titlu, ţinută la Teatrul Naţional din Bucureşti, la 
12 martie 2006. 

nu şi-au dat seama că acele lupte pentru supremaţie dintre 
Liga Ateniană şi Sparta cu aliaţii ei formau un tot şi erau 
o singură verigă în marea desfăşurare a Istoriei. 

Tot astfel, sunt convins că marea conflagraţie izbuc¬ 
nită în 1914 - cea mai vastă încăierare între state pomenită 
până atunci încheiată în 1918-1919 prin Pacea de la 
Versailles, care a creat iluzia că punea, din acel moment, 
capăt tuturor conflictelor, n-a fost decât o suspendare vre¬ 
melnică a ostilităţilor; acestea vor izbucni din nou două¬ 
zeci de ani mai târziu, practic cu aceiaşi combatanţi, 
distribuiţi însă altfel pe eşichier, şi vor fi şi mai devasta¬ 
toare, nemailăsând în faţă în f 945 decât două mari puteri 
rivale, Statele Unite şi Uniunea Sovietică; în sfârşit, lunga 
perioadă de vreo patruzeci şi cinci de ani care urmează nu 
va fi decât o luptă surdă între aceste superputeri, isprăvită 
în 1991 prin prăbuşirea, dinăuntru, a Uniunii Sovietice, 
care lasă hegemonia mondială Statelor Unite ale Americii. 
Perioada de şaptezeci şi şapte de ani, între 1914 şi 1991, 
n-a fost astfel decât un singur mare război pentru reve¬ 
larea puterii căreia îi revenea de-acum rolul de a domina 
ultima fază a civilizaţiei occidentale. Voi încerca să explic 
în următorul capitol această afirmaţie într-un exerciţiu de 
istorie comparată, prin descrierea precedentelor analogice 
pe care le găsim în istorie. 

Fazele ce apar organic la toate civilizaţiile 

Civilizaţia Occidentală a intrat, de cinci sute de ani, 
în penultima fază, cea a luptei pentru hegemonie 
sau a erei „regatelor combatante“ 

Etapele acestei faze 



Trebuie sâ fac aici referire la lucrarea mea de filozofie 
a istoriei - la origine, o parte a tezei mele de doctorat 
d’Etat (docenţă) la Sorbona-, publicată la Paris în 1975 
şi tradusă mai târziu în româneşte. 1 

Reluând unele teorii de interpretare a ciclicităţii Istoriei, 
îndeosebi ultimele două, care s-au bucurat de mare răsunet: 
a gennanului Oswald Spengler (Der Untergang desAbend- 
landes, 1918, 1922, 2 volume) şi a britanicului Amold 
Toynbee (A Study ofHistory, 1934-1954, 10 volume), 
am încercat - cu mai multă prudenţă însă şi mai multă 
smerenie - să definesc întâi ce numim „civilizaţii 14 în 
înţelesul de mare ansamblu politic şi cultural desprins din 
Istorie; apoi, să delimitez în totalitatea neîntreruptă a Isto¬ 
riei universale, în acel continuum la prima vedere nedife¬ 
renţiat câte asemenea ansambluri, câte „civilizaţii 44 putem 
deosebi. întrucât cunoaşterea istorică, din lipsă de repere 
(vestigii, monumente, scrieri etc.), nu poate pătrunde în 

1. Civilisations et lois historiques. Essai d’etude comparee 
des civilisations, Mouton, Paris-La Haye, 1975,448 p. (volum dis¬ 
tins cu Premiul pentru istorie al Academiei Franceze, în 1976); 
cf. Civilizaţii şi tipare istorice. Un studiu comparat al civilizaţiilor, 
trad. rom. de Şerban Broche, Humanitas, Bucureşti, 1999, 2004, 
2006, 2007, 566 p. 

timp în trecutul nostru mai departe de aproximativ anii 
4000 î.e.n., aşadar în totul şase mii de ani - cifră înspăi¬ 
mântător de mică faţă de milioanele de ani ai speciei 
umane n-am putut distinge în acest răstimp decât 
douăsprezece unităţi de civilizaţie. 

Deschizând o paranteză, reamintesc că Spengler şi Toynbee 
folosesc alţi termeni pentru a desemna aceste unităţi istorice 
inventariate: primul le numeşte Kultur - rezervând termenul 
Zivilisation pentru faza finală a unei Kultur, fază de unitate 
politică şi de început de sclerozare; al doilea le spune, simplu, 
Society, şi enumerarea lungă, prea lungă, la care a purces a acelor 
Societies e, după părerea mea, cu totul iraţională şi neştiin¬ 
ţifică. Dat fiind că limba română datorează limbii franceze 
imensa majoritate a neologismelor pe care le-a adoptat de la 
începuturile occidentalizării noastre, am ales să folosesc ter¬ 
menul preluat din franceză, anume „civilizaţie 11 , deoarece însuşi 
„inventatorul 11 termenului civilisation, marchizul de Mirabeau 
(L ’Ami des hommes ou Trăite de lapopulation, 1756) îl folo¬ 
seşte în ambele sale înţelesuri: în sensul monist, adică desem¬ 
nând starea de rafinament la care ajunsese Europa Occidentală 
sau, mai precis, o clasă superioară în sânul acestei Europe, 
în opoziţie cu sălbaticii sau barbarii; şi în sensul pluralist, când 
a evocat într-un text „civilizaţii efemere [ca] Galileea, Egiptul, 
Grecia, Cartagina, Africa, Asia, Spania 11 ... Fuseseră deci, chiar 
pentru el, în cursul istoriei, mai multe „civilizaţii 11 . 

Termenul e de-acum folosit de toţi istoricii, chiar şi 
de cei mai puţin dispuşi să filozofeze, adică să admită 
că ar exista în evoluţia societăţilor umane nişte şabloane, 
anumite regularităţi sau, pentru a folosi expresia aplicată 
de Basil Munteanu la istoria literară comparată, unele „con¬ 
stante variabile 11 . Toţi istoricii vor vorbi, de pildă, de o 
civilizaţie egipteană, de o civilizaţie elenică, de o civilizaţie 

chineză etc., recunoscând astfel implicit că, intr-un anumit 
areal şi pentru o anumită curgere de timp, un grup de 
popoare, mai totdeauna de obârşii deosebite, au adoptat 
un mod de viaţă, moravuri şi concepţii comune, un stil 
în artă şi, de cele mai multe ori, o singură formă de religie, 
fără ca istoricii respectivi să admită însă că aceste ansam¬ 
bluri ar putea reprezenta entităţi naturale, animate de o 
dinamică proprie. Mănunchiul de singularităţi observate 
pe o anumită durată şi într-un spaţiu geografic delimitat 
ne permite să încercăm o delimitare a civilizaţiilor, de 
la începutul erei istorice şi până azi. Apoi, procedând la 
o comparaţie între toate acele unităţi identificate, să vedem 
dacă ele nu prezintă, toate, uimitoare similitudini în desfă¬ 
şurarea lor, îngâduindu-ne să specificăm care sunt acele 
„constante variabile“ care apar la toate. 


1. Definiţie 

Să vedem însă mai întâi definiţia pe care am dat-o unei 
civilizaţii în înţelesul de mare unitate istorică... Am convenit 
să aplicăm termenul „civilizaţie“ societăţilor umane care: 

1. au acoperit o arie geografică relativ întinsă pentru 
vremea când au apărut, îmbrăţişând mai multe etnii 
sau mai multe state organizate 

2. au realizat o anumită unitate în moravuri, în tehnici, 
în arte, în credinţe 

3. şi care, desfăşurându-se, în general, pe o durată de 
peste două mii de ani, au trecut prin fazele aceleiaşi 
scheme de evoluţie politică. 

In enumerarea mea, voi înşira douăsprezece civilizaţii, con¬ 
stituind grosso modo trei generaţii de câte două unităţi fiinţând 
paralel. Una singură dintre ele e ipotetică, civilizaţia indusiană, 
cea care a precedat civilizaţia indiană care începe odată cu 
infiltrarea la sud de Himalaya, în subcontinentul indian, a „rude¬ 
lor" noastre indo-europene, arienii. Civilizaţia indusiană nu ne 
e cunoscută decât prin ruinele, la câteva sute de kilometri dis¬ 
tanţă, a două oraşe de pe Valea Indusului, Harappa şi Mohenjo 
Daro, ambele foarte înaintate în ce priveşte urbanismul, cu 
vestigii artistice vădit înrudite cu viitoarea artă indiană şi cu 
urme dintr-un scris care n-a putut fi încă descifrat. Din această 
pricină, civilizaţia indusiană nu ne poate fi de folos deocam¬ 
dată intr-un studiu comparativ, dar trebuie menţionată. 

Greu de folosit sunt, pe de altă parte, civilizaţia cretană şi 
civilizaţiile din America precolumbiană, din cauza sărăciei de 
documente; iar, la acestea din urmă, şi fiindcă faza finală, faza 
imperială (aztecii din Mexic, incaşii din Peni) a fost întreruptă 
de intervenţia brutală şi cu totul imprevizibilă a unor oameni 
de altă rasă, de pe alt continent, înzestraţi cu arme neînchipu¬ 
ite - caii şi puştile: spaniolii. Din aceeaşi pricină, ne va fi puţin 
folositoare evoluţia civilizaţiei bizantine, întrucât unificarea 
ei s-a făcut de către un invadator de altă credinţă, din alt ciclu 
de cultură. Imperiul Otoman! Greu de interpretat sunt şi civi¬ 
lizaţia indiană şi civilizaţia Orientului Mijlociu (zisă şi babilo¬ 
niană), de data aceasta din cauza duratei anormal de lungi a 
perioadei ce tocmai ne interesează aici, cea care precedă faza 
de unitate finală. în sens opus, dar cu acelaşi rezultat e şi cazul 
civilizaţiei egiptene, cunoscută amănunţit doar în faza ei impe¬ 
rială; în ce priveşte lunga perioadă ce o precedă, putem doar 
deduce că au fost, în penultima fază, două regate care şi-au 
disputat întâietatea - cel din nord şi cel din sud -, de unde 
dubla coroană a faraonilor din perioada unitară, când începe 
pentru noi era cunoştinţelor istorice. 

